IэнэщIу яутIыпщыжакъым
«Спартак-Налшык» (Налшык) — «Луч-Энергия» (Владивосток) — 0:1 (0:1). Налшык. «Спартак» стадион. ФокIадэм и 10-м. ЦIыху 2500-рэ еплъащ.
Судьяхэр: Казарцeв, Абусуев (тIури Санкт-Петербург щыщщ), Стипиди (Краснодар).
«Спартак-Налшык»: Антипов, Кузнецов (Соблыр, 46), Дашаев, Мурачёв, Семёнов, Войнов (Каркаев, 59), Ахриев, Дроздов (Багъэтыр, 82), Бажэ, Гугуев, Мухьэммэд (Ахъядов, 46).
«Луч-Энергия»: Гаврилов, Попов, Насадюк, Пискунов, Кашкавал, Коломыц, Грицаенкэ, Гриднев (Пономаренкэ, 45+1), Машнев, Михалёв (Минич, 84), Гордиенкэ (Носов, 71).
Топыр дигъэкIащ Михалёвым, 32.
Дагъуэ къыхуащIащ: Гридневым, Мурачёвым, Дашаевым, Гордиенкэ, Семёновым, Минич, Насадюк, Антиповым.
«Спартак-Налшыкым» и фащэр ящыгъыу щэбэт кIуам «Луч-Энергия» командэм дэджэгуну къихьахэм ящыщу Бажэ Амир и закъуэт ди щIыпIэм къыщалъхуауэ яхэтыр. ЗэIущIэм и етIуанэ Iыхьэм, Iуэхур щымыхъум, абы дыщIагъужащ Соблырыр, Каркаевыр, Багъэтырыр, арщхьэкIэ кIасэIуэ хъуакIэт — топ къытхудагъэкIри, хьэщIэ-хэм зыкъагъэбыдэжат…
Километр мин бжыгъэхэр зэпызычу Налшык къэкIуа Владивосток и «Луч-Энергия»-м тхьэмахуэ ипэкIэ Астрахань щрагъэкIуэкIа зэIущIэр фIахьат. IэнэщI дыдэу ямыгъэзэжын папщIэ абыхэм ди къалащхьэм гугъу зыщрагъэхьыпхъэт. Джэгугъуэ кIуам зэрыщытекIуам и фIыгъэкIэ «Спартак-Налшыкри» турнир таблицэм хэпщIыкIыу щыдэкIуэтеят икIи и лъэр игъэбыдэн папщIэ и очко бжыгъэм хигъэхъуэну щIэхъуэпсырт. А псоми зэпэщIэтыныгъэр гуащIэ ящIащ.
Ди щIалэхэм ебгъэрыкIуэныгъэ лъэщхэмкIэ джэгур ирагъэжьащ. Ахэр хущIэкъуащ псынщIэ ды- дэу ехъулIэныгъэр зыIэрагъэхьэну, арщхьэкIэ абы пэгъунэгъу щыхъуа япэ сыхьэт ныкъуэм щыIакъым. Зи Iуэхур дэмыкI налшыкдэсхэр зымащIэкIэ бэлэрыгъащ икIи «Луч-Энергия»-м и футболистхэр зыIэщIагъэкIащ. Апхуэдэ щIыкIэкIэ 32-нэ дакъикъэм Михалёвым бжыгъэр къызэIуихащ.
Апхуэдэ щIэщхъум «Спартак-Налшыкым» и лъэр щIигъэхупащ. Загъэпсэхуу къихьэжа иужькIэщ абы нэхъ зыкъыщищIэжар. Хуэм-хуэмурэ налшыкдэсхэм я ебгъэрыкIуэныгъэхэр къызэщIэплъэрт икIи 60-нэ дакъикъэм Бажэ Амир бжыгъэр зэхуэдэ ищIыжыным зымащIэ дыдэщ иIэжар — ар зэуа топыр гъуащхьэм техуащ.
Я гъуэм бгъэдыхьэ гъуэгухэр хьэщIэхэм кърагъэбыдэкIами, ди щIалэхэм Iэмал хъарзынэхэр къащыхукъуэкI щыIэт. Апхуэдэхэм ящыщ зым Каракаев Алим зымащIэкIэ топым лъэIэсакъым, ар гъуэм дигъэкIын папщIэ. КъыкIэлъыкIуэу Дашаев Аслъэн зэуа топым «Луч-Энергия»-м и гъуащхьэтетым ерагъкIэ къригъэгъэзащ.
Джэгум хухаха зэманым иджыри дакъикъитху судьяхэм къыщIагъуа пэтми, «Спартак-Налшыкым» ахэр къигъэсэбэпыфа-къым. Арати, зэIущIипщIкIэ зэкIэлъхьэужьу текIуэныгъэм и IэфIагъыр зымыщIа «Луч-Энергия»-м 0:1-уэ зэIущIэр иригъэ-хьащ. Абы щхьэкIэ къэмынэу, владивостокдэсхэр иужь дыдэ увыпIэм къыщынащ, дыдейхэри зыкIэ къекIуэтэхащ.
Зи чэзу текIуэныгъэр и стадионым щызыIэригъэхьащ «Динамо»-м. Хабаровск и командэм зэрефIэкIам и фIыгъэкIэ абы и бжьыпэр игъэбыдащ. Мэзкуудэсхэм очкоиплIкIэ къыкIэрыху хъуащ Санкт-Петербург щыIэу щIыпIэ «Зенит-2»-м пэмылъэща «Тосно»-р.
Ди лъахэгъу Болэ Руслан и фIыгъэкIэ ещанэ увыпIэм дэкIуэтеящ Воронеж и «Факел»-р. «Нефтехимик»-м Нижнекамск щыдрагъэкIуэкIа зэIущIэм хьэщIэхэм я топитIри щыдэзыгъэкIар адыгэ щIалэращ. Абы щыгъуэми Болэр джэгум къыщыхагъэхьар зэIущIэм и етIуанэ Iыхьэращ.
Иджы щыгъуазэ фыхуэтщIынщ Урысей Федерацэм футболымкIэ и япэ дивизионым иужьу щызэхэта зэIущIэхэм къарикIуа бжыгъэхэм: «Тюмень» (Тюмень) — «Сибирь» (Новосибирск) — 3:1, «Енисей» (Краснояск) — «Химки» (Химки) — 3:0, «Нефтехимик» (Нижнекамск) -«Факел» (Воронеж) — 1:2, «Динамо» (Мэзкуу) — «СКА-Хабаровск» (Хабаровск) — 3:2, «Волгарь» (Астрахань) — «Спартак-2» (Мэзкуу) — 1:1, «Кубань» (Краснодар) — «Сокол» (Саратов) — 0:0, «Зенит-2» (Санкт-Петербург) — «Тосно» (Тоснэ) — 1:1, «Шинник» (Ярославль) — «Мордовия» (Саранск) — 1:0, «Балтика» (Калининград) — «Тамбов» (Тамбов) — 1:2.
КъыкIэлъыкIуэ джэгугъуэр япэ дивизионым фокIадэм и 17-м щызэхэтынущ. А махуэм «Спартак-Налшыкыр» Мэзкуу къалэм щыIущIэнущ абы и «Спартак-2» командэм.
Жыласэ Заурбэч.
